Ahelaid (laev)

Ahelaid oli endine Eesti Merelaevanduse ja seejärel Saaremaa Laevakompanii parvlaev, mis ehitati 1986. aastal Riia Laevatehases. Riia Laevatehas ehitas Eesti Merelaevandusele kokku neli Laid-tüüpi jääklassiga parvlaeva. Ahelaid sai nime Väinameres asuva Ahelaiu järgi.

Laev ehitati Riias 1986. aastal ning nagu sageli Nõukogude ajal, oli laeval ka ülesanne sõja puhuks, mil see pidi olema võimeline armee jaoks tanke vedama. Sellest seeriast ehitas Riia Laevatehas Eesti Merelaevandusele ka parvlaevad Vohilaid (1983), Harilaid (1985) ja Kõrgelaid (1987). Ahelaid sõitis Rohuküla-Heltermaa, mõnikord ka Rohuküla-Sviby liinil.

Saaremaa Laevakompanii müüs Ahelaiu mais 1999 Kanadasse Newfoundlandi ja Labradori provintsi. Seal kandis Ahelaid ajutiselt nime Hull 100. Seejärel sai laev nimeks Nonia.Ede Schank: "Vana Hiiumaa parvlaev neelab Kanadas miljoneid" Eesti Ekspress, 11. november 2004

Laeva remont ja kaasajastamine nõudis Kanada riigilt väga suuri kulutusi. Kui laeva ostuhind oli 1999. aastal 1,2 miljonit Kanada dollarit, siis remondikuludega koos kujunes laeva hinnaks ligi 19 miljonit Kanada dollarit. Veebruaris 2013 otsustas provintsivalitsus Noniast loobuda, sest selle edasise uuendamise ja terviseohtliku asbesti eemaldamise kulud oleksid olnud liiga suured.No more Nonia The Telegram, 16. veebruar 2013

Detsembris 2013 müüdi laev 76 222 dollari eest vanarauaks.Kanadalased müüsid Eestist ostetud praami suure kahjumiga vanametalliks Postimees, 17. detsember 2013 Ostja teatas kavatsusest laev 2014. aasta jooksul lammutada.Nonia ferry sold for $76K after millions spent on refit CBC News, 16. detsember 2013 Tegelikult lammutati vaid laeva peatekist kõrgemal asuv tekiehitis, ülejäänud laevast sai tööplatvorm.

 Viited 

Kategooria:Eesti reisilaevad